### | | | | --- | --- | | | | | --- | | **Byråd** 28. februar 2017 Sagsnr. 710-2016-56103 Dok.nr. 710-2017-52615 Sagsbehandler DPDSCH | | 20.                 Samarbejdsaftale på respirationsområdet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, BS-U, ØK, BY |
| Lovgrundlag | Sundhedsloven og serviceloven |

###

**SAGENS INDHOLD**

Byrådet skal tage stilling til samarbejdsaftalen mellem
Region Midtjylland og de 19

midtjyske kommuner vedrørende fælles hjælperordninger for
borgere med kronisk respirationsinsufficiens (lungelidelse). Disse borgere skal
typisk have både regional respirationshjælp/overvågning samt kommunal hjælp til
personlige og praktiske gøremål i hjemmet. Ved en fælles hjælperordning varetager
det samme hold af medarbejdere begge typer af opgaver.

Bekendtgørelse om fælles hjælperordninger til personer med
kronisk respirationsinsufficiens trådte i kraft 31. august 2015. Ifølge
bekendtgørelsen skal regionen og kommunerne indgå aftale om tilrettelæggelse af
fælles hjælperordninger. Formålet er, at borgeren får størst mulig indflydelse
på eget liv, og at administration af fælles hjælperordninger forenkles og
samlet set reduceres.

Der har været nedsat en arbejdsgruppe med kommunale og
regionale repræsentanter til at udarbejde et forslag til samarbejdsaftale.
Forslaget har været behandlet i Sundhedsstyregruppen 3. november 2016 og i
Sundhedskoordinationsudvalget 28. november 2016.

Indtil nu har regionen og kommunerne i hver enkelt sag
forhandlet en fordelingsnøgle, der afspejler, hvor meget af hjælpen der er
relateret til regional respirationshjælp/overvågning, og hvor meget der er
relateret til kommunal pleje og praktisk hjælp.

I samarbejdsaftalen foreslås det, at der anvendes en
generel fordelingsnøgle, som følger fordelingsnøglen i bekendtgørelsen, hvor 67
% af udgiften finansieres af regionen og 33 % finansieres af kommunen. Samtidig
fastlægger aftalen, hvornår fordelingsnøglen finder anvendelse i forbindelse
med:

· Opstart af fælles hjælperordninger

· Oplæring af hjælperhold

· Indlæggelse

· Særlige krave til hjælpernes kompetencer.

Samarbejdsaftalen forventes at træde i kraft 1. februar
2017 efter godkendelse i kommunerne og regionsrådet. Fordelingen af udgifterne
til hjælperordningerne skal ifølge bekendtgørelsen ændres med tilbagevirkende
kraft fra 31. august 2015.

**VURDERING**

Fordelingen af udgifterne med 67 % til regionen og 33 % til
kommunen er foreslået i bekendtgørelsen på baggrund af beregninger for
eksisterende ordninger.

Samarbejdsaftalen lægger op til, at fordelingsnøglen også
gælder under indlæggelse. Denne model er valgt for at imødekomme formålet om,
at administration af de fælles hjælperordninger forenkles og samlet set
reduceres. Det bemærkes, at aftalen fraviger princippet om sektoransvar,
hvorefter regionen finansierer alle udgifter i forbindelse med en indlæggelse.
Dette gælder kun for aftalens afgrænsede målgruppe, og "Aftale om
personlig hjælp, hjælp til kommunikation samt ledsagelse i forbindelse med
hospitalsbehandling" er fortsat gældende for alle andre patientgrupper.

Ifølge samarbejdsaftalen gælder fordelingsnøglen også, når
den ene part stiller krav om en højere faglighed i forbindelse med
opgaveløsningen. [adresse] stiller ifølge kvalitetsstandarderne for
personlig pleje og praktisk hjælp krav om brug af uddannet personale. Regionen
anvender til gengæld som udgangspunkt uuddannet personale, som oplæres på
respirationscentrene til opgaven. Fordelingsnøglen vil altså gælde også for
ekstraudgiften til uddannet personale.

**ØKONOMI**

Der er ca. 160 borgere (både børn og voksne) i regionen, der
er visiteret til en fælles hjælperordning i eget hjem på grund af
respirationsinsufficiens (lungelidelse). Et hjælperhold i 24 timer i døgnet
koster ca. 2 mio. kr. pr. borger pr. år.

[adresse] har på voksenområdet aktuelt to borgere,
der vil blive omfattet af samarbejdsaftalen. Pt. er fordelingsnøglen på 50 %.
Det betyder, at der med de nuværende ordninger vil være en mindreudgift fra
2017 på ca. 600.000 kr. årligt indenfor handicap- og psykiatriområdet. De frigjorte
600.000 kr. vil indgå i den samlede budgetramme på handicap- og
psykiatriområdet. Til gengæld vil der fra 2. kvartal 2017 være endnu en borger,
der bliver omfattet af samarbejdsaftalen med dertilhørende udgifter.

Samtidig forventer Favrskov Kommune at få tilbagebetalt ca.
600.000 kr. netto fra regionen. Det skyldes, at Favrskov Kommune får
tilbagebetalt ca. 800.000 kr. på handicap- og psykiatriområdet fra regionen for
perioden september 2015 til december 2016. Samtidig havde ældreområdet en
person i 2015, hvor regionen afholdte alle udgifter til
respirationsbehandlingen, og Favrskov Kommune afholdte udgifter til personlig
pleje og praktisk hjælp (servicelovens § 83). Det skønnes i den forbindelse, at
der vil komme en efterbetaling på ca. 200.000 kr. fra regionen. Når det præcise
beløb for tilbagebetalingen fra regionen er kendt, vil det indgå i
førstkommende budgetopfølgning i 2017 for Social og Sundhed.

[adresse] har på børneområdet pt. én
respirationsordning, hvor fordelingen er 32,3 % til kommunen og 67,7 % til
regionen. I den konkrete sag vil samarbejdsaftalen medføre en forventet årlig
merudgift på 14.000 kr. og en opkrævning på ca. 19.000 kr. fra regionen for
perioden september 2015 til december 2016.

**INDDRAGELSE**

Samarbejdsaftalen har været i høring hos Handicaprådet, som tager
den til efterretning.

**INDSTILLING**

Direktøren for Social og Sundhed indstiller til Byrådet:

1.    At aftalen godkendes.

**BESLUTNING**

***Social- og Sundhedsudvalget, 7. februar 2017:***

Fraværende:Ingen

Indstilles godkendt.

***Børne- og Skoleudvalget, 6. februar 2017:***

Fraværende:Ritt Bertelsen

Indstilles godkendt.

***Økonomiudvalget, 22. februar 2017:***

Fraværende:Ingen

Indstilles godkendt.

**Bilag**

|  |  |
| --- | --- |
| Samarbejdsaftale om fælles hjælperordninger | 710-2016-390410 |
| Høringssvar fra Handicaprådet | 710-2017-14486 |